
LIETUVOS RESPUBLIKOS SEIMO
 ETIKOS IR PROCEDŪRŲ KOMISIJA

IŠVADA

DĖL KAIMO REIKALŲ KOMITETO IŠVAŽIUOJAMOJO POSĖDŽIO
2014-03-26            Nr. 101-I-3
Vilnius

Seimo Etikos ir procedūrų komisija (toliau – Komisija): Viktoras Fiodorovas, Povilas Gylys, Petras Gražulis, Vytautas Juozapaitis, Orinta Leiputė, Valdas Skarbalius, Valentinas Stundys, Stasys Šedbaras, Leonard Talmont, Dalia Teišerskytė, Darius Ulickas, Povilas Urbšys, Mečislovas Zasčiurinskas, Edvardas Žakaris, gavusi Jurbarko rajono verslininkų organizacijos tarybos pirmininko Gintario Stoškaus kreipimusis dėl Seimo Kaimo reikalų komiteto išvažiuojamojo posėdžio ir vadovaudamasi Lietuvos Respublikos Seimo statuto (toliau – Seimo statutas) 78 straipsnio 1 dalies 3 ir 11 punktų nuostatomis, atliko tyrimą.

Etikos ir procedūrų komisija nustatė:

Jurbarko rajono verslininkų organizacijos tarybos pirmininkas, Jurbarko rajono savivaldybės tarybos narys Gintaris Stoškus 2013 m. rugsėjo 26 d. ir 2013 m. rugsėjo 30 d. raštais kreipėsi į Komisiją dėl 2013 m. rugsėjo 25 d. UAB „Dainiai“ teritorijoje, Dainių kaime, Jurbarko rajone surengto Seimo Kaimo reikalų komiteto (toliau – Komitetas) išvažiuojamojo posėdžio. G. Stoškus prašė įvertinti, ar teisėtai Komiteto posėdis buvo surengtas privačios įmonės teritorijoje suteikiant teisę jos vadovams spręsti dėl jo dalyvavimo posėdyje. Kreipimuose prašoma atsakyti, ar Komiteto pirmininko pavaduotojas Bronius Pauža ir kiti posėdyje dalyvavę Komiteto nariai nesukėlė viešųjų ir privačių interesų konflikto bei ar nepažeidė Valstybės politikų elgesio kodekse nustatytų politiko elgesio reikalavimų. Taip pat prašoma įvertinti Seimo nario Vytauto Kamblevičiaus pasisakymus posėdžio metu. 

Komisija savo išvadoje rėmėsi Jurbarko rajono savivaldybės tarybos nario Gintario Stoškaus 2013 m. rugsėjo 26 d. ir 2013 m. rugsėjo 30 d. raštuose, Komiteto pirmininko Sauliaus Bucevičiaus 2013 m. spalio 15 d. rašte, 2013 m. rugsėjo 25 d. Komiteto posėdžio protokole (Nr. 110-P-34) ir Seimo internetiniame tinklalapyje pateikta informacija.
Komiteto išvažiuojamojo posėdžio darbotvarkė 2013 m. rugsėjo 19 d. buvo paskelbta Seimo interneto svetainėje. 2013 m. spalio 15 d. Komiteto pirmininko Sauliaus Bucevičiaus rašte informuojama, kad informacija elektroniniu paštu buvo išsiųsta daugiau kaip 70 suinteresuotų asmenų. Kiti posėdyje pageidaujantys dalyvauti asmenys galėjo iš anksto užsiregistruoti pranešdami telefonu ar elektroniniu paštu. 
Komiteto posėdis buvo atviras. Posėdyje dalyvavo 6 Komiteto nariai. Posėdžiui pirmininkavo Komiteto pirmininko pavaduotojas Bronius Pauža. Komiteto posėdyje dalyvavo Ministro Pirmininko tarnybos, Aplinkos ministerijos, Sveikatos apsaugos ministerijos, Žemės ūkio ministerijos, Valstybinės maisto ir veterinarijos tarnybos, Jurbarko rajono savivaldybės, Lietuvos kiaulių augintojų asociacijos atstovai bei kiti suinteresuoti asmenys. Posėdyje dalyvavo ir žiniasklaidos atstovai. 
2013 m. rugsėjo 26 d. kreipimesi G. Stoškus pažymėjo, kad Jurbarko rajono verslininkų organizacijos tarybos jis yra įgaliotas atstovauti ją valstybės valdžios institucijose, reikalui esant pasisakyti organizacijos vardu, dalyvauti diskusijose ir teikti pasiūlymus.  G. Stoškus nurodė, kad, gavęs informaciją apie planuojamą Komiteto išvažiuojamąjį posėdį, rugsėjo 24 d. telefonu skambino į Komitetą, tačiau jam nepavyko susisiekti su Komiteto atstovais. Tos pačios dienos 20 val. G. Stoškus telefonu kreipėsi į Komiteto pirmininko pavaduotoją B. Paužą, prašydamas jam leisti dalyvauti minėtame posėdyje. G. Stoškaus teigimu, B. Pauža neprieštaravo G. Stoškaus dalyvavimui posėdyje, tačiau dėl leidimo nurodė kreiptis į Lietuvos kiaulių augintojų asociacijos vadovą Algį Baravyką. A. Baravykas taip pat neprieštaravo, bet informavo, kad UAB „Dainiai“ direktorius Kasparas Jurevičius nesutinka G. Stoškaus įleisti į bendrovės teritoriją. Rugsėjo 25 d. 15.30 val. G. Stoškui atvykus prie UAB „Dainiai“ pastato, K. Jurevičius jo neįleido į salę, kurioje turėjo vykti posėdis. 
Aukščiau minėtame Komiteto pirmininko S. Bucevičiaus rašte informuojama, kad Lietuvos kiaulių augintojų asociacija 2013 m. rugsėjo 10 d. raštu kreipėsi į Komitetą, prašydama organizuoti išvažiuojamąjį-pažintinį pasitarimą su kiaulių augintojais UAB „Dainiai“, Jurbarko rajone. Komitetas nutarė išvažiuojamąjį posėdį gyvulininkystės plėtros klausimais surengti Šilalės rajone ir vėliau susitikti su Lietuvos kiaulių augintojų asociacijos atstovais UAB „Dainiai“ administraciniame pastate. Kaip nurodoma rašte, susirinkimo vietą pasiūlė susirinkimo iniciatoriai. Taip pat informuojama, kad Komiteto pirmininko pavaduotojas B. Pauža dėl leidimo G. Stoškui patarė kreiptis į Kiaulių augintojų asociacijos vadovą A. Baravyką, kadangi dėl vėlyvo laiko nebuvo galimybės duoti nurodymo įrašyti jį į dalyvių sąrašą.
Komiteto rašte pažymima, kad, atvykęs prie UAB „Dainiai“ administracinio pastato, G. Stoškus dėl dalyvavimo posėdyje nesikreipė nei į Komiteto narius, nei į posėdyje dalyvavusį Jurbarko rajono savivaldybės merą Ričardą Jušką. UAB „Dainiai“ direktorius posėdyje neleido dalyvauti asmenims, kurie nebuvo įrašyti į dalyvių sąrašą. Komiteto pirmininkas nesutinka su G. Stoškaus kaltinimais dėl Komiteto narių galimo viešųjų ir privačių interesų konflikto, kadangi posėdyje buvo aptartas Jurbarko rajono verslininkų organizacijos skunduose minimas klausimas – Dainių kiaulininkystės komplekso skleidžiamų nemalonių kvapų mažinimo galimybės. Komiteto nariai posėdžio metu buvo informuoti, kad 2013 m. buvo gauta 38 skundai dėl oro taršos, kurie daugiausia buvo inicijuoti Jurbarko rajono verslininkų organizacijos. Komiteto posėdžio protokole nurodyta, kad B. Pauža UAB „Dainiai“ administracijos vadovui pasiūlė daugiau bendrauti su Jurbarko rajono savivaldybės tarybos nariais ir visuomenės atstovais informuojant juos apie taršos mažinimo galimybes, naudoti įmonėje kitas priemones, mažinančias nemalonius kvapus.
Komiteto posėdžio protokole V. Kamblevičius nėra minimas tarp pasisakiusių asmenų. Posėdžio garso įrašas nebuvo daromas.
Seimo komitetų įgaliojimai ir darbo tvarka reglamentuojama Seimo statuto dešimtajame skirsnyje. Kaimo reikalų komitetas nėra pasitvirtinęs darbo tvarkos taisyklių ir savo veikloje vadovaujasi Seimo statuto nuostatomis. 
Seimo komitetų  posėdžių organizavimo tvarką nustato Seimo statuto 53 straipsnis. Minėto straipsnio 2 dalyje nustatyta, kad eiliniai ir neeiliniai komitetų posėdžiai rengiami komitetų pirmininkų siūlymu. Preliminari eilinių komiteto posėdžių darbotvarkė paprastai yra tvirtinama ankstesnio komiteto posėdžio metu. Seimo statuto 48 straipsnio 5 dalyje įtvirtintas reikalavimas skelbti komitetų posėdžių darbotvarkes Seimo interneto svetainėje. 

Pažymėtina, kad Seimo statute nėra atskirai reglamentuojama komitetų išvažiuojamųjų posėdžių organizavimo tvarka. Seimo valdyba taip pat nėra patvirtinusi tokių posėdžių organizavimo taisyklių. 

Esant būtinybei komitetai gali rengti uždarus posėdžius. Seimo statuto 53 straipsnio 3 dalyje nustatyta, kad uždari posėdžiai gali būti rengiami, kai svarstymo metu pateikiama informacija, susijusi su valstybės ar komercine paslaptimi, bei kita informacija, kurios naudojimą bei platinimą riboja įstatymai. Sprendimas rengti uždarą posėdį priimamas komiteto narių balsų dauguma. Kitais atvejais komitetų posėdžiai yra atviri, todėl darytina prielaida, kad juose gali dalyvauti visi suinteresuoti asmenys, gavę Komiteto pirmininko kvietimą ar leidimą. Remdamasis Seimo statuto 51 straipsnio 1 dalies nuostata, komiteto narys taip pat turi teisę siūlyti kviesti į komiteto posėdžius reikalingus asmenis.
Vadovaudamiesi Seimo statuto 53 straipsnio 6 dalies nuostata, komitetai gali kviesti į posėdžius kitus Seimo narius, taip pat savivaldybių tarybų narius, ministerijų, kitų valstybės institucijų, partijų, visuomeninių organizacijų, mokslo įstaigų atstovus, specialistus, mokslininkus ir kitus reikalingus asmenis, suderinę tai su tų institucijų ar organizacijų vadovais.
Seimo narių lankymąsi įmonėse, įstaigose ir organizacijose reglamentuoja Seimo statuto 14 straipsnio 1 ir 2 dalys. Seimo narys turi teisę nekliudomas lankytis visose įmonėse (taip pat ir privačiose), įstaigose ir organizacijose ir reikalauti, kad jam būtų suteikta reikiama informacija. 
Pažymėtina, kad kiekvienas Seimo narys, eidamas Seimo nario pareigas, privalo vengti interesų konflikto tarp Seimo nario privačių interesų ir jo pareigų atstovauti visuomenės interesams, taip pat neturi elgtis taip, kad visuomenėje kiltų abejonių, kad toks konfliktas yra (Seimo statuto 18 straipsnio 2 dalis). Be to, Seimo narys privalo daryti viską, kad jo sąžiningumas nekeltų visuomenei abejonių ir kad visuomenė turėtų visas galimybes tuo įsitikinti.

Pagal Lietuvos Respublikos viešųjų ir privačių interesų derinimo valstybinėje tarnyboje įstatymo 2 straipsnio 4 dalyje pateiktą apibrėžimą interesų konfliktu laikoma situacija, kai valstybinėje tarnyboje dirbantis asmuo, atlikdamas pareigas ar vykdydamas pavedimą, privalo priimti sprendimą ar dalyvauti jį priimant, ar įvykdyti pavedimą, kurie susiję ir su jo privačiais interesais. Privatūs interesai – asmens, dirbančio valstybinėje tarnyboje, (ar jam artimo asmens) asmeninis turtinis ar neturtinis suinteresuotumas, galintis turėti įtakos sprendimams atliekant tarnybines pareigas. 

Lietuvos Respublikos valstybės politikų elgesio kodekse įtvirtinti elgesio principai, kuriais politikai turi vadovautis viešajame gyvenime. Tai pagarbos žmogui ir valstybei principas, įpareigojantis politikus vadovautis Lietuvos Respublikos Konstitucija ir teise, didinti pasitikėjimą valstybe ir jos institucijomis; teisingumo principas, įpareigojantis vienodai tarnauti visiems žmonėms; sąžiningumo principas, įpareigojantis pareigas eiti sąžiningai ir laikytis aukščiausių elgesio standartų, vengti situacijų, galinčių paveikti sprendimų, kurie sukeltų visuomenėje abejonę, priėmimą; padorumo principas, įpareigojantis elgtis deramai pagal einamas pareigas, vengti situacijų, kai politiko elgesys kenktų jo ar institucijos, kurioje jis eina pareigas, reputacijai ir autoritetui; pavyzdingumo principas, įpareigojantis politikus deramai elgtis visuomenėje, laikytis visuotinai pripažįstamų dorovės, moralės ir etikos normų; nesavanaudiškumo principas, įpareigojantis tarnauti valstybei ir visuomenės interesams, vengti tariamų ar tikrų viešųjų ir privačių interesų konfliktų, jiems iškilus, imtis visų reikiamų priemonių, kad jie būtų išspręsti greitai ir atitiktų visuomenės interesus; nešališkumo principas, įpareigojantis neturėti sutartinių ar kitų santykių, kurie galėtų kliudyti atlikti valstybės politiko pareigas ir varžytų jo apsisprendimo laisvę priimant sprendimus, taip pat būti objektyviam priimant sprendimus ir vengti išankstinio nusistatymo; atsakomybės principas, įpareigojantis atsakyti už savo elgesį viešajame gyvenime, priimamus sprendimus ir atsiskaityti už juos visuomenei (Valstybės politikų elgesio kodekso 4 straipsnis).

Etikos ir procedūrų komisija, vadovaudamasi Lietuvos Respublikos valstybės politikų elgesio kodekso 9 straipsnio 1 dalies 2 punkto nuostata, nusprendė:
Apsiriboti svarstymu Komisijoje.
Pritarta bendru sutarimu.

Komisijos pirmininkas                                                                          Valentinas Stundys

